Diari Oficial de la Generalitat Valenciana


Sumari del DOGV 6222, del 09-03-2010 (2010/2613)

RESOLUCIÓ de 4 de març de 2010, del director general de Personal de la Conselleria d'Educació, per la qual es convoca concurs de mèrits per a la selecció i nomenament de directors de centres docents públics de la Generalitat.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6222

Data del DOGV
:   09-03-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/2613


Data del document
:   04-03-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 4 de març de 2010, del director general de Personal de la Conselleria d'Educació, per la qual es convoca concurs de mèrits per a la selecció i nomenament de directors de centres docents públics de la Generalitat. [2010/2613]
La Llei Orgànica 2/2006, de 3 de maig, d'Educació (LOE), dins del seu títol V, en el capítol IV, establix el marc pel qual es regula la direcció dels centres públics, conforme a este es determina que la selecció del director o directora dels centres docents ha de realitzar-se per mitjà d'un procés que permeta seleccionar els candidats més idonis professionalment i que obtinguen el major suport de la comunitat educativa. Amb este fi, en el dit procés han de participar la comunitat educativa i l'administració educativa, i la selecció ha d'efectuar-se per mitjà de concurs de mèrits, introduint com a requisit per a poder ser candidat la necessitat de presentar un projecte de direcció que incloga, entre altres, els seus objectius, les línies d'actuació i la seua avaluació. Els aspirants seleccionats també hauran de superar un programa de formació inicial, del qual podran estar exempts, en major o menor grau, aquells que acrediten experiència en la funció directiva.
Així mateix, la LOE dóna preferència a les candidatures de professorat del centre enfront de qualsevol altre aspirant i atribuïx a les administracions educatives la funció d'establir els criteris objectius i el procediment de valoració dels mèrits del candidat i del projecte de direcció que ha de presentar, si bé el procediment de selecció en general i l'aplicació dels criteris de valoració serà realitzada democràticament per una Comissió integrada per representants de l'administració educativa i del centre corresponent en què es garantix la participació de tots els sectors de la comunitat educativa.
Amb este curs escolar 2009-10 conclou l'exercici de la funció directiva de determinats directors de centres educatius, per finalització del període per al qual van ser nomenats o per altres causes de cessament previstes en la normativa, com són la renúncia, la jubilació, els trasllats. Correspon per tant convocar el procediment per a cobrir els dits llocs d'acord amb el que establix la LOE, pel procediment selectiu de concurs de mèrits entre professors funcionaris de carrera que impartisquen alguna de les ensenyances encomanades al centre i de conformitat amb els principis d'igualtat, publicitat, mèrit i capacitat.
En virtut d'allò que s'ha exposat, i de conformitat amb les competències atribuïdes en l'article 11.6 del Decret 118/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Educació (DOCV núm. 5566, de 30 de juliol de 2007), es convoca concurs de mèrits per a la selecció de directors de centres docents públics d'acord amb les bases següents:
Primera. Objecte i àmbit d'aplicació
1.1. La present resolució té com a objecte convocar concurs de mèrits per a la selecció i nomenament de directors de centres públics d'Educació Infantil, Educació Infantil i Primària, Educació Especial, Educació Secundària, Formació Professional, Formació de Persones Adultes, Ensenyances Artístiques i Ensenyances d'Idiomes, dependents de l'administració educativa de la Generalitat en què a partir del 30 de juny de 2010 es vagen a produir vacants en el dit càrrec, tant per fi del període de mandat com per qualsevol de les causes de cessament previstes en la normativa vigent.
1.2. Els centres amb vacant, als quals podran optar els aspirants, s'indiquen en els annexos I-a), I-b) i I-c) de la present convocatòria:
- Annex I-a): centres públics d'Educació Infantil; Educació Infantil i Primària; Educació Especial i de Formació de Persones Adultes.
- Annex I-b): centres públics d'Educació Secundària i Formació Professional.
- Annex I-c): centres públics d'Ensenyances Artístiques i Ensenyances d'Idiomes.
1.3. El nomenament de la direcció dels centres integrats de Formació Professional s'ajustarà al que establix l'article 11.5 de la Llei Orgànica 5/2002, de 19 de juny, de les Qualificacions i de la Formació Professional, tal com preveu l'article 118.5 de la LOE.
Segona. Requisits de participació
2.1 Per a ser admesos en el concurs de mèrits, els aspirants hauran de posseir en el dia de finalització del termini de presentació de sol·licituds, a més dels requisits generals establits per al personal funcionari, els següents requisits específics:
a) Tindre una antiguitat, almenys, de cinc anys com a funcionari de carrera en la funció pública docent.
b) Haver impartit docència directa com a funcionari de carrera, durant un període de la mateixa duració, en alguna de les ensenyances que oferix el centre a què s'opta.
c) Estar prestant servicis en un centre públic, en l'àmbit de gestió de la Conselleria d'Educació, en alguna de les ensenyances de les del centre a què s'opta i amb una antiguitat en este, almenys, d'un curs complet en la data de publicació d'esta convocatòria.
d) Tindre atribució docent en alguna de les ensenyances que s'impartixen en el centre i al seu torn, poder completar l'horari lectiu en cas de resultar seleccionat.
e) Presentar un projecte de direcció diferenciat per a cada un dels centres sol·licitats que incloga, entre altres, els objectius, les línies d'actuació i l'avaluació d'este, conforme a l'annex III d'esta convocatòria.
2.2. En centres específics d'Educació Infantil, centres incomplets d'Educació Primària, centres d'Educació Secundària amb menys de huit unitats, centres que impartisquen ensenyances artístiques professionals, esportives, d'idiomes o d'educació de persones adultes amb menys de huit professors, en absència de candidats que reunisquen tots els requisits, podran participar i es valoraran les sol·licituds a la direcció d'aquells funcionaris que no tinguen els establits en les lletres a) i b) de l'apartat anterior.
Tercera. Sol·licituds de participació i documentació a presentar
3.1. Els aspirants a participar en el present procediment hauran d'omplir una instància ajustada al model que figura com a annex II d'esta resolució, en la qual podran sol·licitar fins a un màxim de dos centres, per ordre de prioritat, dels que apareixen en l'annex I-a), I-b) o I-c).
El model d'instància es troba a disposició dels interessats en la pàgina web de la Conselleria d'Educació (http://www.edu.gva.es).
3.2. El termini de presentació de sol·licituds serà de 20 dies naturals comptats a partir de l'endemà de la publicació d'esta convocatòria en el Diari Oficial de la Comunitat Valenciana.
3.3. La presentació de les sol·licituds, junt amb la resta de la documentació, es realitzarà preferentment en el registre de la direcció territorial d'Educació a l'àmbit del qual pertanga el centre a què s'opta (annex VI), o bé en els llocs i en la forma que determina l'article 38.4 de la Llei 30/1992 de Règim Jurídic de les Administracions Públiques i del Procediment Administratiu Comú.
En cas que s'opte per presentar la sol·licitud i la documentació que l'acompanye en una oficina de correus, haurà de fer-se en sobre obert perquè la instància siga datada i segellada pel personal funcionari de correus abans de ser certificada. Si no es fa així, es considerarà presentada en la data d'entrada en qualsevol dels llocs establits en el paràgraf anterior.
En tot cas, si es presenta la sol·licitud en un lloc diferent de la corresponent Direcció Territorial d'Educació, l'interessat avançarà per fax a esta una còpia de la sol·licitud presentada, degudament segellada i datada.
3.4. Els aspirants hauran d'acompanyar a la instància de sol·licitud la documentació següent:
a) Original o fotocòpia compulsada de tota la documentació acreditativa dels mèrits acadèmics i professionals al·legats, conforme es determina en el barem de l'annex IV. En cada un dels documents que presenten a estos efectes, els aspirants hauran d'indicar l'apartat i subapartat del barem a què es referix. Un mateix mèrit no podrà ser valorat per més d'un apartat o subapartat. Aquells mèrits al·legats i no justificats documentalment o aquells documents que no tinguen les dades esmentades anteriorment no seran tinguts en compte.
Es faculta les secretaries dels centres per a efectuar les corresponents compulses del personal destinat en el centre d'acord amb la Circular 5/99, de 14 de juny, de la Secretaria General de la Conselleria de Cultura, Educació i Ciència.
L'Administració podrà requerir els interessats, en qualsevol moment, perquè justifiquen aquells mèrits sobre els quals es plantegen dubtes o reclamacions.
b) Full d'autobarem, degudament omplit, d'acord amb el model de l'annex V d'esta convocatòria.
c) Un exemplar del projecte de direcció per cada un dels centres a què s'aspira ajustat al que establix l'annex III d'esta convocatòria.
3.5. Per a complir el que establixen els articles 127 c) i 129 f) de la LOE, els aspirants hauran de presentar en la secretaria de cada un dels centres a què opten, dos exemplars del projecte de direcció relatiu a eixe centre, acompanyats de còpia de la sol·licitud de participació en la convocatòria, en el termini de cinc dies naturals després de finalitzat el termini de presentació d'instàncies.
Els centres facilitaran als aspirants que ho sol·liciten la consulta dels documents del centre, en especial el projecte educatiu, el reglament de règim interior i aquells elements de la programació general anual que no continguen dades de caràcter personal. Per a això habilitaran un espai i un horari que no interferisca el desenrotllament normal de les activitats del centre. En tots els casos, la secretaria dels centres vetlarà perquè este procés de consulta complisca la normativa vigent sobre protecció de dades.
3.6. A fi de simplificar els tràmits administratius que es veuen obligats a realitzar els participants, la documentació així com la baremació que li corresponga, serà registrada informàticament, a fi que en futures convocatòries es puga eximir els participants que ho sol·liciten de tornar a presentar-la i en conseqüència baremar-la.
Quarta. Admissió d'aspirants
4.1. Finalitzat el termini de presentació de sol·licituds, les Direccions Territorials d'Educació dictaran una resolució en què declararan aprovades les llistes provisionals d'admesos i exclosos, i es faran públiques en els seus taulers d'anuncis i en la pàgina web de la Conselleria d'Educació (http://www.edu.gva.es), ordenades alfabèticament i detallant, si és el cas, la causa o causes d'exclusió. Els aspirants exclosos disposaran d'un termini de deu dies naturals, comptats a partir del següent al de la publicació de les llistes, per a poder esmenar el defecte que haja motivat la seua exclusió. Les reclamacions es dirigiran a la corresponent direcció territorial i es presentaran per qualsevol dels mitjans previstos en l'apartat 3 de la base tercera d'esta convocatòria. Així mateix, aquells aspirants que hagen detectat errors en la consignació de les seues dades personals, podran manifestar-ho en el mateix termini i forma.
4.2. Transcorregut el dit termini les reclamacions presentades, seran acceptades o denegades per resolució de les Direccions territorials d'Educació per les quals es declaren aprovades les llistes definitives d'admesos i exclosos, que seran exposades en els mateixos llocs que les llistes provisionals.
4.3. El fet de figurar en la relació d'admesos no pressuposa que es reconega als interessats la possessió dels requisits exigits en la present convocatòria. En qualsevol moment del procés se li podrà requerir a un aspirant aquella documentació que servisca per a comprovar que complix els requisits del lloc a què aspira. Quan, de la revisió, es desprenga que un candidat no posseïx algun dels requisits, este decaurà en tots els drets que puguen derivar-se de la seua participació en este procediment selectiu.
Quinta. Comissions de selecció
5.1. Per a la provisió de cada lloc de director/a inclòs en la present convocatòria, en el termini de set dies naturals a partir de la publicació de la llista definitiva d'admesos, es constituirà en cada centre una Comissió de Selecció integrada pels representants de l'administració educativa i del centre corresponent que s'indiquen en l'apartat tercer d'esta base. Amb este fi, les Direccions Territorials d'Educació designaran els representants, titular i suplent, de l'administració en cada Comissió de selecció i demanarà al seu torn dels centres la designació dels seus corresponents representants, titular i suplent.
Les Comissions de Selecció tindran la seua seu oficial en el mateix centre i la seua actuació finalitzarà amb la conclusió del procediment per al qual han sigut constituïdes.
Els funcionaris candidats a ser seleccionats com a directors que participen en este procés, en cap cas podran formar part de les comissions de selecció, així com els qui figuren en els projectes de direcció per a formar part de l'Equip Directiu.
5.2. La constitució i funcionament de les Comissions de Selecció, així com el règim d'abstenció i recusació aplicable als seus membres, es regiran pel que establixen els articles 22 al 29 de la Llei 30/1992, de 26 de novembre. En cas que es produïsquen empats en l'adopció d'acords, el/la president/als dirimirà amb el seu vot de qualitat.
5.3. Cada Comissió de Selecció estarà integrada pels següents membres, en funció del nombre d'unitats del centre:
a) En centres educatius de menys de nou unitats:
a.1) En representació de l'administració educativa:
- Un inspector o inspectora d'Educació, designat per la Direcció Territorial d'Educació que corresponga, que actuarà com a president/a.
a.2) En representació del centre docent:
- Un representant del claustre de professors.
- Un representant del sector no docent del consell escolar.
b) En centres educatius de nou o més unitats:
b.1) En representació de l'administració educativa:
- Dos funcionaris/es de carrera pertanyents a cossos d'igual o superior grup de classificació que el que correspon als llocs a què opten els candidats, designats per la direcció territorial corresponent. Un d'ells actuarà com a president/a i un altre com a secretari/ària. Esta part de la Comissió serà comuna a totes les comissions del mateix nivell i règim de cada direcció territorial, excepte en el cas que el nombre d'aspirants o el de centres amb vacant recomane nomenar més d'una per nivell i règim.
b.2) En representació del centre docent:
- Dos representants del claustre de professors, elegits per este en sessió extraordinària i segons les atribucions que li assigna al claustre de professors l'apartat e) de l'article 129 de la LOE.
- Dos representants elegits pels membres electes del sector no docent del Consell Escolar i entre ells.
5.4. Per a l'elecció dels representants del centre, el/la director/a convocarà en sessió extraordinària el Claustre de Professors i el Consell Escolar del centre en el termini de cinc dies naturals des de la recepció de la sol·licitud de designació dels respectius representants. En estes sessions, el/la secretari/ària posarà a disposició del Claustre i del Consell Escolar una còpia dels projectes de direcció que hagen sigut presentats en el centre, i després es procedirà a l'elecció dels representants en la comissió de selecció, així com a l'elecció dels suplents.
Els representants del Claustre seran elegits d'entre tots els professors funcionaris de carrera amb destí definitiu en el centre, que s'hagen presentat voluntàriament. No obstant això, seran electors participant en la votació tots els membres del Claustre de professors. En la sessió del claustre corresponent es constituirà una mesa electoral de què formaran part el/la professor/a de major antiguitat i el/la de menor antiguitat en el centre. Este/a últim/a actuarà com a secretari/a. En cas d'empat, es dirimirà pel criteri de major o menor edat, respectivament.
Els representants del sector no docent del Consell Escolar s'elegiran entre els qui es presenten voluntaris i que no siguen representants d'institucions externes al centre.
5.5. La no elecció o designació de representants del claustre de professors o del Consell Escolar per a la Comissió de Selecció no impedirà la seua constitució i funcionament.
5.6. Seran funcions de les Comissions de Selecció:
- Comprovar els requisits a què es referix la base segona de la present convocatòria i sol·licitar, en cas necessari, aquella documentació que servisca per a verificar que el candidat complix els requisits del lloc al qual aspira.
- Valorar el projecte de direcció presentat per cada un dels candidats, d'acord amb el model de l'annex III d'esta convocatòria i els criteris que es proposen en la base següent.
- Valorar els mèrits acadèmics i professionals acreditats pels aspirants, de conformitat amb el barem de l'annex IV d'esta resolució.
- Elaborar les llistes provisionals dels candidats, amb les puntuacions obtingudes, i publicar-les en els llocs corresponents.
- Resoldre les reclamacions presentades a les puntuacions provisionals i elevar a la Direcció Territorial d'Educació corresponent la relació definitiva de participants seleccionats per a la realització del programa de formació inicial.
Sexta. Procediment de selecció
6.1. La selecció es realitzarà per concurs de mèrits i d'acord amb els principis d'igualtat, publicitat, mèrit i capacitat.
En el procés de selecció es consideraran, primer, les candidatures de professors del centre, que tindran preferència. En absència de candidats del centre o quan estos no hagen sigut seleccionats, la comissió de selecció valorarà les candidatures de professors d'altres centres.
El procediment de selecció constarà de dos fases. Una primera, relativa a la valoració tant del projecte de direcció com dels mèrits acadèmics i professionals dels candidats. La segona consistirà en la realització d'un programa de formació inicial.
6.2. Valoració del projecte de direcció i dels mèrits acadèmics i professionals dels candidats.
a) El projecte de direcció serà valorat de zero a vint punts. Per a poder passar a la valoració dels mèrits s'haurà d'obtindre una puntuació mínima de deu punts.
La Comissió de Selecció establirà indicadors que permeten valorar i ponderar cada un dels apartats del projecte (annex III) i el projecte en el seu conjunt, amb els criteris següents:
- Adequació a la realitat del centre i el seu context
- Pertinència de les propostes
- Viabilitat
- Concreció i claredat
- Originalitat i caràcter innovador
- Qualitat i coherència global
La Comissió podrà entrevistar el candidat per a aclarir i precisar la informació continguda en el projecte de direcció, a fi que puga ser valorat millor. En cap cas esta entrevista podrà servir per a aportar noves dades que milloren la qualitat del projecte.
b) Per a la valoració dels mèrits acadèmics i professionals, la Comissió de Selecció aplicarà el barem que consta en l'annex IV d'esta convocatòria. Únicament valoraran els mèrits dels aspirants que hagen sigut admesos al procediment selectiu, i sempre que s'haja presentat la seua documentació acreditativa, d'acord amb el que establix l'annex IV. La puntuació màxima en la valoració dels mèrits serà de 20 punts.
c) Una vegada realitzada la valoració dels mèrits dels aspirants, la Comissió de Selecció procedirà a obtindre la puntuació final d'esta primera fase del procés de selecció. Esta puntuació serà la suma de la puntuació obtinguda en el projecte de direcció i en la valoració dels mèrits.
6.3. En cas de produir-se empats en la primera fase del procés de selecció, estos es resoldran atenent successivament els criteris següents:
- Major puntuació obtinguda en la valoració del projecte de direcció.
- Major puntuació obtinguda en cada un dels apartats del barem de mèrits, per l'orde en què apareixen en l'annex IV de la convocatòria.
- Major puntuació en els subapartats del barem de mèrits, per l'orde en què estos apareixen en l'annex IV de la convocatòria.
6.4. Les Comissions publicaran, en les seues respectives seus d'actuació, les puntuacions provisionals aconseguides pels aspirants en esta fase de concurs en cada un dels apartats del procés. En cas d'haver resultat seleccionat almenys un funcionari de carrera amb destí definitiu en el centre, no es valoraran ni publicaran puntuacions corresponents a candidatures de professorat d'altres centres. Si és el cas, esta circumstància es farà constar en les esmentades llistes provisionals.
En el termini de cinc dies naturals, comptats a partir de l'esmentada publicació, els interessats podran presentar, en les secretaries dels centres corresponents, les reclamacions que estimen pertinents a la puntuació que se'ls haja assignat, per mitjà d'un escrit dirigit a la Comissió de Selecció.
En cas que no quede cap aspirant seleccionat amb destí en el centre, la Comissió valorarà altres possibles sol·licituds presentades d'aspirants d'altres centres.
6.5. Una vegada estudiades les reclamacions presentades a les puntuacions provisionals i les possibles renúncies, les Comissions de Selecció resoldran sobre aquelles i elevaran per a la seua publicació, a la Direcció Territorial d'Educació que corresponga, la relació definitiva d'aspirants seleccionats, u per centre, i després de comprovar que els candidats proposats complixen els requisits fixats en la convocatòria. En cas que un candidat/a haja obtingut la major puntuació per a uns quants centres, se li proposarà per al que haja consignat en primer lloc en la sol·licitud de participació.
6.6. Amb la publicació en els taulers d'anuncis del centre de les llistes de seleccionats, provisionals o definitives segons el cas, s'entendrà efectuat el tràmit de notificació als interessats.
Sèptima. Nomenament dels aspirants seleccionats
7.1. Conclòs el programa de formació inicial a què es referix la base octava, i comprovat que tots els aspirants declarats aptes en este reunixen els requisits generals i específics de participació establits en la convocatòria, la Direcció General de Personal aprovarà l'expedient del procediment selectiu, i el farà públic en el Diari Oficial de la Comunitat Valenciana.
7.2. Els candidats que, conclòs el procés de selecció, hagen resultat seleccionats, seran nomenats directors per la Direcció Territorial d'Educació corresponent a l'àmbit del centre, d'acord amb les especificacions següents:
a) De conformitat amb el que establix l'article 136.1 de la LOE, els aspirants seleccionats que estiguen exempts del programa de formació inicial, en la seua totalitat, per haver exercit el càrrec de director/a d'algun centre durant, almenys, dos anys, computats a 30 de juny de l'any en què són seleccionats, seran nomenats directors dels centres de què es tracte per a un període de quatre anys.
b) Els aspirants seleccionats que hagen de realitzar el programa de formació inicial en la seua totalitat o parcialment, seran nomenats directors en pràctiques dels centres per als quals han sigut seleccionats, per un curs escolar comptat des de l'1 de juliol d'enguany, fins al 30 de juny de l'any següent. Els qui superen el programa de formació inicial, obtindran el nomenament de director/a per un mandat de quatre anys, a comptar de l'inici del període de pràctiques.
7.3. En cas que el nomenament com a director/a d'un centre corresponga a un funcionari/ària amb destí definitiu en un altre centre, es formalitzarà una comissió de servicis per al centre en què exercirà el càrrec de director/a.
7.4. Si l'aspirant seleccionat per a la direcció d'un centre no té destí definitiu, es formalitzarà el destí provisional en el centre corresponent.
Octava. Programa de formació inicial
8.1 Els aspirants seleccionats inclosos en la lletra b) de l'apartat segon de la base anterior hauran de superar un programa de formació que consistirà en un curs teòric de formació i un període de pràctiques.
8.2. El curs teòric de formació tindrà una duració de 60 hores presencials. El disseny d'estos cursos serà dut a terme pel Servici de Formació del Professorat de la Direcció General de Personal i els centres de formació, innovació i recursos educatius (CEFIRE), i incorporarà aspectes fonamentals del sistema educatiu i aspectes relacionats amb la funció directiva en centres que impartisquen les ensenyances i el nivell corresponent, en especial:
- Legislació educativa. Organització i funcionament de centres educatius.
- Programes i projectes institucionals de l'administració educativa.
- Gestió de recursos humans, gestió econòmica i administrativa en els centres.
- Habilitats socials per a l'exercici de la direcció en centres educatius. Estratègies de comunicació i treball en equip.
- Tècniques de prevenció i resolució de conflictes en l'aula.
- Sistemes d'avaluació de processos i resultats en els centres docents. Plans de millora.
- Prevenció de riscos laborals i plans d'autoprotecció de centres docents.
En aplicació del que preveu la disposició transitòria sèptima de la LOE, estaran exempts de la realització d'este curs teòric els qui, estant acreditats per a l'exercici de la direcció dels centres docents públics, no l'hagen exercit o l'hagen exercit per un període inferior a dos anys.
La participació en el curs de formació serà valorada per la comissió d'avaluació de la fase de pràctiques que es descriu en l'apartat 5 d'esta base. Per a això tindrà en compte l'avaluació que realitze el Servici de Formació del Professorat de la Direcció General de Personal sobre l'assistència i l'aprofitament del candidat en el curs.
8.3. El període de pràctiques tindrà una duració mínima de sis mesos de servicis efectius, amb plenitud de funcions, en el centre adjudicat als candidats que han sigut nomenats directors en pràctiques. Les pràctiques consistiran en l'exercici de la direcció del centre i en la realització d'una memòria sobre la funció desenrotllada i la seua relació amb el programa de direcció presentat amb la sol·licitud de participació en la present convocatòria.
El desenrotllament de la fase de pràctiques serà tutelat per un inspector d'educació amb les funcions següents:
- Orientar i assessorar els directors en pràctiques per a l'adequat exercici de les seues funcions en els seus respectius centres.
- Orientar l'elaboració de la memòria final que els aspirants hauran d'elaborar i presentar al terme del període de pràctiques.
- Emetre un informe sobre el desenrotllament de la fase de pràctiques de l'aspirant, amb caràcter general abans del 31 de gener de l'any següent al de la present convocatòria.
En el cas que algun aspirant no puga completar, abans del 30 de juny de l'any següent al d'esta convocatòria, el període mínim de pràctiques de sis mesos indicat anteriorment, la Direcció General de Personal, amb la sol·licitud prèvia de l'interessat, podrà estudiar les causes i concedir o no un ajornament per a la seua realització en el curs següent.
8.4. Al terme del període de pràctiques, i amb caràcter general abans del 15 de febrer del curs acadèmic en què es desenrotllen les pràctiques, l'aspirant realitzarà una memòria final que inclourà:
a) Un pla de millora del centre, relacionat amb el projecte de direcció presentat amb la sol·licitud de participació.
b) Una anàlisi de la labor desenrotllada durant el període de pràctiques.
c) Propostes de millora del procés de selecció i del programa de formació inicial.
8.5. L'avaluació del programa de formació inicial dels directors en pràctiques correspondrà a una Comissió d'Avaluació establida a este efecte amb representants de la Direcció General de Personal, la Direcció General d'Ordenació i Centres Docents i la Inspecció Educativa. Els directors seran qualificats com a "apte" o "no apte". Per a obtindre la qualificació d'"apte" serà imprescindible haver obtingut avaluació positiva en el curs teòric de formació, així com en el període de pràctiques, d'acord amb els informes emesos per la Inspecció Educativa i la valoració de la memòria final que realitze la mateixa Comissió d'Avaluació.
8.6. Els aspirants declarats "no aptes" per no haver obtingut avaluació positiva en alguna de les fases, teòrica o pràctica, del període de formació inicial, romandran com a directors en pràctiques fins al 30 de juny del curs acadèmic corresponent, data en què seran cessats.
Novena. Nomenament i cessament dels altres components de l'equip directiu
9.1. En aplicació del que preveu l'article 131 de la LOE, el/la director/a, després de comunicar-ho al Claustre de Professors i al Consell Escolar del centre, formularà la proposta de nomenament a la corresponent Direcció Territorial d'Educació, dels càrrecs de cap d'estudis, secretari/ària, i la resta d'integrants de l'equip directiu, entre els professors amb destí en el centre. Esta proposta ha de coincidir amb la que conste en el projecte de direcció presentat a l'inici del procediment, excepte circumstàncies extraordinàries que valorarà i, si és el cas, estimarà la Direcció Territorial corresponent.
9.2. En cas que el director/a no efectue les propostes corresponents o les persones proposades no complisquen els requisits establits, la direcció territorial d'Educació nomenarà les persones més idònies, i per a això podrà sol·licitar informe de la Inspecció d'Educació.
9.3. Tots els membres de l'equip directiu seran nomenats pel mateix període de temps que el director/a i cessaran en les seues funcions al terme del seu mandat, quan deixen de prestar servicis en el centre, quan es produïsca el cessament del director/a o si fóra objecte d'alguna de les circumstàncies esmentades en les lletres b), c) i d) de la base dotze.
9.4. Si, durant el període de mandat del director/a, queda vacant el càrrec d'algun dels integrants de l'equip directiu, el/la directora/a efectuarà la corresponent proposta a la direcció territorial d'Educació a l'efecte del seu nomenament amb caràcter extraordinari, entre el professorat amb destí en el centre.
Deu. Renovació del nomenament de director/a
10.1. Al terme dels quatre anys, els directors que vullguen continuar un altre mandat en l'exercici del càrrec, podran sol·licitar la renovació per un altre període de la mateixa duració. Per a això, serà condició indispensable haver obtingut l'avaluació positiva de la funció directiva desenrotllada.
10.2. La renovació podrà sol·licitar-se només en dos ocasions, i sempre després de l'avaluació positiva del treball desenrotllat al final de cada un dels períodes de nomenament. Transcorregut el període inicial més les dos renovacions, el/la directora/a haurà de participar novament en un concurs de mèrits per a tornar a exercir la funció directiva.
Onze. Nomenament amb caràcter extraordinari
11.1. En absència de candidats, quan la Comissió corresponent no haja seleccionat cap aspirant, quan l'aspirant seleccionat no supere el programa de formació inicial a què es fa referència en la base octava, en el cas de centres de nova creació o quan per alguna de les circumstàncies de les lletres b, c) i d) de la base següent es produïsca el cessament del director/a, la direcció territorial d'Educació corresponent nomenarà director/a, per un període d'un any, un/a professor/a funcionari/ària de carrera que impartisca docència en alguna de les ensenyances que oferix el centre.
11.2. Preferentment, el nomenament de director/a amb caràcter extraordinari es realitzarà entre el professorat funcionari del mateix centre.
Dotze. Cessament del director/a
De conformitat amb el que establix l'article 138 de la LOE, el cessament del director/a es produirà en els supòsits següents:
a) Finalització del període per al qual va ser nomenat i, si és el cas, de la pròrroga d'este.
b) Renúncia motivada acceptada per la direcció territorial d'Educació corresponent.
c) Incapacitat física o psíquica sobrevinguda.
d) Revocació motivada per la Direcció Territorial d'Educació a iniciativa pròpia o a proposta motivada del Consell Escolar, per incompliment greu de les funcions inherents al càrrec de director/a. En tot cas, la resolució de revocació s'emetrà després de la instrucció d'un expedient contradictori, amb audiència prèvia a l'interessat i oït el consell escolar del centre.
Tretze. Desenrotllament i interpretació
Correspon a la Direcció General de Personal de la Conselleria d'Educació el desplegament, interpretació i execució del procediment de selecció convocat per esta resolució, amb plena subjecció a les seues bases i a la normativa vigent.
Catorze. Autorització per al tractament de dades de caràcter personal
A l'efecte de complir el precepte que establix l'article 5 de la Llei Orgànica 15/1999, de 13 de desembre, de Protecció de Dades, el funcionari que participe en esta convocatòria, pel fet de participar en este procés autoritza al tractament, automatitzat o no, de les dades personals que aporte en les seues respectives sol·licituds de participació.
La present resolució és definitiva en via administrativa, i contra esta podrà interposar-se recurs potestatiu de reposició davant del director general de Personal en el termini d'un mes, a comptar de l'endemà a la seua publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o directament recurs contenciós administratiu davant del jutjat contenciós competent, en el termini de dos mesos a comptar de l'endemà a la data de la seua publicació, d'acord amb el que establixen els articles 9 i 14 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 4 de març de 2010.- El director general de Personal: David Barelles Adsuara.ANNEX III
PROJECTE DE DIRECCIÓ
El projecte inclourà, almenys, els aspectes següents:
a) Descripció i anàlisi de les característiques més rellevants del centre
Dins de l'anàlisi, s'assenyalaran aquells aspectes que, a juí de l'aspirant siguen positius o negatius en l'organització i el funcionament del centre.
b) Objectius bàsics que es pretenen aconseguir amb l'exercici de la funció directiva
c) Línies d'actuació i plans concrets que permeten la consecució dels objectius
A tall d'exemple:
- Estratègies bàsiques sobre l'organització i la gestió del centre.
- Plantejaments pedagògics i propostes de millora en relació amb els processos d'ensenyança i l'aprenentatge dels alumnes.
- Criteris en relació amb les activitats complementàries i extraescolars.
- Altres importants per al centre o el seu context socioeducatiu.
d) Composició de l'equip directiu 1
S'inclourà un breu currículum de cada un dels membres. És imprescindible la proposta, almenys, de la direcció d'estudis i la secretaria del centre.
e) Procediments d'avaluació de la gestió directiva i del mateix projecte
Es valorarà la concreció en indicadors o paràmetres, estratègies i calendari d'aplicació.
f) Qualsevol altre aspecte que l'aspirant considere rellevant
El document tindrà una extensió màxima de 30 pàgines DIN A-4 a una cara, font de lletra Times New Roman de 12 punts. A estos efectes, no constaran els possibles annexos al cos principal del document.
(1) Seran professors funcionaris de carrera, en actiu, amb destinació en el centre. No podran ser proposats professors que per qualsevol circumstància no prestaran servici en el centre en el curs corresponent a l'inici de període de direcció a què s'opta. No obstant això anterior, en aquells centres en què perquè tenen menys de huit unitats o per les seues especials característiques no siga possible que la proposta d'equip directiu complisca els requisits anteriors, la direcció territorial corresponent podrà determinar eximir d'algun d'estos el professorat proposat.ANNEX VI
Ubicació de les direccions territorials d'Educació
DIRECCIÓ TERRITORIAL D'EDUCACIÓ D'ALACANT
C/ Carratalà, 47, Fax: 729371221
03494. ALACANT
DIRECCIÓ TERRITORIAL D'EDUCACIÓ DE CASTELLÓ
Av. del Mar, 23. Fax: 823634138
12199 CASTELLÓ
DIRECCIÓ TERRITORIAL D'EDUCACIÓ DE VALÈNCIA
EDIFICI PROP II
C/ Gregorio Gea, 12 Fax: 906392113
46349 VALÈNCIA